Broj: 711-I-279-P-299-21/22-02-17

Zagreb, 28. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Maje Šarić, za davanjem očitovanja**, na 153. sjednici, održanoj 28. prosinca 2021., daje sljedeće

**OČITOVANJE**

**Povjerenstvo nije nadležno za davanje mišljenja je li imenovanje člana Upravnog vijeća Javne ustanove za upravljanje zaštićenim prirodnim vrijednostima na području Općine Medulin Kamenjak od strane općinskog načelnika bilo zakonito, odnosno koje su pravne posljedice provedenog imenovanja u smislu odredbi drugih zakona, jer se u ovome slučaju ne primjenjuju odredbe ZSS/21-a.**

Obrazloženje

Maja Šarić podnijela je zahtjev za očitovanjem koji je u knjigama ulazne pošte zaprimljen 6. prosinca 2021. pod brojem: 711-U-5745-P-299/21-01-2, povodom kojeg se vodi predmet broj P-299/21.

Podnositeljica navodi kako se Povjerenstvu obraća zbog pravnih nedoumica nastalih zbog različitog tumačenja odredbi Zakona o radu, Zakona o ustanovama te Zakona o zaštiti prirode.

Naime, u zahtjevu se navodi da je Općina Medulin, kao osnivač Javne ustanove za upravljanje zaštićenim prirodnim vrijednostima na području Općine Medulin Kamenjak, odlukom općinskog načelnika u Upravno vijeće navedene ustanove imenovala osobu koja je zaposlenik iste, bez da je o tome odlučivalo Radničko vijeće, slijedom čega ta osoba nije imenovana u Upravno vijeće kao predstavnik radnika. Ističe se da je ova ustanova upisana u Registar pravnih osoba od posebnog državnog interesa, odnosno od posebnog interesa za jedinice lokalne ili područne (regionalne) samouprave.

Podnositeljica traži mišljenje Povjerenstva je li navedena osoba u sukobu interesa, odnosno može li biti član Upravnog vijeća Javne ustanove za upravljanje zaštićenim prirodnim vrijednostima na području Općine Medulin Kamenjak, obzirom da nije izabrana kao predstavnik radnika, niti predstavlja njihove interese.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na postupanje općinskog načelnika Općine Medulin, obveznika iz članka 3. stavka 1. podstavka 34. ZSSI/21-a, stoga Povjerenstvo daje sljedeće očitovanje.

Navedeno postupanje odnosi se na člana Upravnog vijeća Javne ustanove za upravljanje zaštićenim prirodnim vrijednostima na području Općine Medulin Kamenjak, odnosno njegovim pravnim statusom koji proizlazi iz donesene odluke o imenovanju s obzirom na okolnost je li poštivana procedura imenovanja člana Upravnog vijeća, ako se radi o članu tog tijela koji se bira iz redova radnika.

Naime, podnositeljica drži spornim je li ta osoba legitimni član Upravnog vijeća, u smislu odredbi Zakona o radu, Zakona o ustanovama te Zakona o zaštiti prirode.

Član Upravnog vijeća Javne ustanove za upravljanje zaštićenim prirodnim vrijednostima na području Općine Medulin Kamenjak nije obveznik u smislu ZSSI/21-a, niti je to bio u smislu odredbi Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), stoga se ne može utvrđivati je li navedena osoba u sukobu interesa u smislu odredbi ZSSI/11-a, kao niti odredbi ZSSI/21-a.

Povjerenstvo, kao tijelo koje postupa u odnosu na dvojbu povezanu s obnašanjem dužnosti iz članka 3. ZSSI/21-a, ne ocjenjuje je li imenovanje u Upravno vijeće Javne ustanove za upravljanje zaštićenim prirodnim vrijednostima na području Općine Medulin Kamenjak bilo zakonito, je li imenovana osoba predstavnik radnika u Upravnom vijeću, niti koje su pravne posljedice imenovanja koje eventualno ne bi bilo zakonito provedeno te jesu li povrijeđene odredbe drugih zakona.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana